Ιωάννα Βακάλη

Το εγώ

2012

Βιογραφικό 

Η Ιωάννα Βακάλη γεννήθηκε το Μάιο του 1976 στα Εξάρχεια. Σπούδασε Φιλοσοφία, Παιδαγωγική και Ψυχολογία στη Φιλοσοφική Σχολή Αθηνών και συνέχισε με μετεκπαίδευση στην Ειδική Αγωγή στο Κέντρο Ψυχοφυσιολογίας και Εκπαίδευσης του Πανεπιστημίου Αθηνών. Παράλληλα παρακολούθησε μαθήματα θεάτρου, κινηματογράφου και φωτογραφίας σε ιδιωτικές σχολές και εργαστήρια. 
Έχει εργαστεί σε διάφορες δουλειές ως φιλόλογος, dj, βιβλιοπώλισσα, παιδαγωγός σε ίδρυμα με κακοποιημένα παιδιά, μουσικός αρθρογράφος, ηθοποιός, υπάλληλος του Υπουργείου Πολιτισμού, σε γραφείο πολιτιστικών εκδηλώσεων, σε ειδικό σχολείο, στο κέντρο διαπολιτισμικής αγωγής του Ε.κ.πα. κλπ κλπ.
Γράφει θεατρικά έργα, σενάρια, ποιήματα και διηγήματα και έχει σκηνοθετήσει δύο ταινίες μικρού μήκους. 

Φιλμογραφία

-«Ελευθερία»(ταινία μικρού μήκους,18’ σενάριο και σκηνοθεσία)
-«31 Δεκεμβρίου» (ταινία μικρού μήκους, 6’σκηνοθεσία)

ΣΥΝΟΨΗ
Ο Άρης είναι ένας πολύ εμφανίσιμος νεαρός άντρας. Εδώ και καιρό έχει πραγματοποιήσει το όνειρό του για μια επιτυχημένη καριέρα στην τηλεόραση και το μόντελινγκ. Όμως τελευταία το όνειρο έχει αρχίσει να μετατρέπεται σε εφιάλτη.

ΠΕΡΙΛΗΨΗ 
Κατά τη διάρκεια κάποιου τηλεοπτικού ή κινηματογραφικού γυρίσματος, ο Άρης, ένας εμφανίσιμος ηθοποιός αρχίζει να έχει παραισθήσεις. Βλέπει τον σκηνοθέτη του με το δικό του πρόσωπο και αυτό τον τρομάζει. Όταν φεύγει από το γύρισμα για να ξεκουραστεί στο δρόμο οι άνθρωποι έχουν το πρόσωπό του. Το ίδιο βράδυ πηγαίνει στο μπαρ όπου δουλεύει ο φίλος του ο Τζίμης να πιει ένα ποτό μήπως συνέλθει αλλά κι εκεί οι παραισθήσεις δεν σταματούν. Την ηρεμία του θα τη βρει μόνο στο σπίτι του στην αγκαλιά του αγαπημένου του συντρόφου.

1-ΕΣΩΤ/ΣΤΟΥΝΤΙΟ/ΒΡΑΔΥ
Ο Άρης(ένας πολύ εμφανίσιμος τριαντάχρονος άντρας στέκεται  αντικριστά με μία εξίσου όμορφη κοπέλα)
ΑΡΗΣ
Έπρεπε να μου το είχες πει από την αρχή. Από την πρώτη στιγμή που γνωριστήκαμε. Δεν μπορώ να πιστέψω ότι μου είπες ένα τέτοιο ψέμα.

Ενώ ο Άρης μιλάει το κοντινό πλάνο ανοίγει ώστε να διαπιστώσουμε ότι βρισκόμαστε στο στούντιο κάποιου μάλλον τηλεοπτικού γυρίσματος. Φώτα, ένας μπούμαν, τεχνικοί κλπ κλπ.

ΣΚΗΝΟΘΕΤΗΣ
Στοπ! Στοπ!
Ο Άρης σταματάει απότομα και γυρνάει προς τον σκηνοθέτη.

ΑΡΗΣ
Τι είναι; Τι έκανα πάλι;

ΣΚΗΝΟΘΕΤΗΣ
Τι τι έκανες βρε Άρη; Σαπουνόπερα το κάναμε. Είπαμε όχι τόσο μελόδραμα. Κυριλέ, σοβαρός, μετρημένος, αφού στην ουσία χέστηκες κιόλας για την γκόμενα, το παίζεις και καλά ότι σε νοιάζει, οκ; αλλά….

Καθώς μιλάει ο σκηνοθέτης τον πλησιάζει περισσότερο. Ο Άρης τον κοιτάζει σαν να μην τον ακούει με ύφος τρομαγμένο. Ακούγεται μια μουσική σα βουητό που καλύπτει σχεδόν τα λόγια του σκηνοθέτη. Το κοντινό στο πρόσωπό του μας αποκαλύπτει ότι ο Άρης βλέπει τον σκηνοθέτη σαν τον εαυτό του. Φοράει τα ρούχα που φοράει κανονικά ο σκηνοθέτης, έχει ίσως τα ίδια μαλλιά αλλά στην ουσία είναι ο ολόιδιος ο Άρης.

ΑΡΗΣ
Εντάξει, κατάλαβα..

Ο σκηνοθέτης με το κανονικό του πρόσωπο χαμογελά εγκάρδια.

ΣΚΗΝΟΘΕΤΗΣ
Εντάξει. Πολύ ωραία. Πάμε πάλι ε;

ΑΡΗΣ
Ναι οκ.

Καθώς πηγαίνει πίσω να πάρει τη θέση του γυρίζει απότομα και τον ξανακοιτάει. Βλέπουμε πάλι τον τρόμο στο πρόσωπό του. Και ένα πλάνο στο σκηνοθέτη μας βεβαιώνει ότι τον ξαναβλέπει με το πρόσωπό του.
ΣΚΗΝΟΘΕΤΗΣ
 Άρη είσαι οκ; Που είσαι σήμερα; Είσαι εντελώς ασυγκέντρωτος ε;

Ο Άρης πιάνει το κεφάλι του. Δείχνει ότι πονάει πολύ.

ΑΡΗΣ
Έχω τρελή ημικρανία. Δεν ξέρω αν μπορώ να συνεχίσω. Βαγγέλη δεν είμαι καλά. Δεν μπορώ να συνεχίσω.

2-ΕΞΩΤ/ΔΡΟΜΟΣ/ΒΡΑΔΥ
Ο Άρης περπατάει στο δρόμο. Μιλάει στο κινητό.

ΑΡΗΣ
Έλα μωρό μου. Είσαι σπίτι; Όχι δεν είμαι καλά. Δεν ξέρω. Κάτι τρέχει με μένα. Όχι δε θα έρθω τώρα. Θέλω να πιω ένα ποτό πρώτα. Θα πάω απ’ του Τζίμη καμιά ώρα και θα ρθω μετά. Κοιμήσου, μη με περιμένεις. Θα σου πω αύριο. Μην ανησυχείς. Έλα θα τα πούμε.΄

Κλείνει το κινητό. Είναι προβληματισμένος. Κοιτάζει αγχωμένα τα πρόσωπα των ανθρώπων που τον προσπερνούν.

3-ΕΣΩΤ/ΜΠΑΡ/ΒΡΑΔΥ
Ο Άρης μπαίνει στο μαγαζί και πάει κατευθείαν στον μπάρμαν.

ΑΡΗΣ
Τι λέει Τζίμη; Θα μου βάλεις ένα τζήν;

Ο Τζίμης μιλάει με το πρόσωπο του Άρη.

ΤΖΙΜΗΣ
Σκέτο ρε άτομο; Τι έγινε; Δεν πιστεύω να τα διαλύσατε;

Ο Άρης ανοιγοκλείνει με τρόμο τα μάτια του.

ΑΡΗΣ
Ναι, σκέτο.

Ο Τζίμης φτιάχνει και του δίνει το ποτό του. Το πίνει όλο με τρεις γρήγορες γουλιές. Κοιτάζει τον μπάρμαν που έχει πάλι το κανονικό του πρόσωπο. Χαμογελά.

ΆΡΗΣ
Όχι ρε δε χωρίσαμε. Μια χαρά είμαστε. Μη σου πω το μόνο καλό αυτήν την περίοδο. Έχω τρελαθεί με τις πρόβες και τα γυρίσματα και τις φωτογραφίσεις είκοσι ώρες το εικοσιτετράωρο. Σιχάθηκα ρε. Λίγο ακόμη και θα τρελαθώ σου λέω.

ΤΖΙΜΗΣ
Έλα ρε Άρη κλαίγονται όλοι, κλαίγεσαι κι εσύ, γαμώτο σου. Αυτό δεν ήθελες πάντα; Λεφτά, δόξα, όπου περνάς ο κόσμος σε γνωρίζει….
 
Ο Άρης τον κοιτάζει με τρόμο. Από την ίδια μουσική πάνω στα λόγια του Τζίμη καταλαβαίνουμε ότι προφανώς έχει πάλι την ψευδαίσθηση.

ΑΡΗΣ
Έχω αρχίσει να σαλεύω, φίλε μου. Σοβαρά σου μιλάω. Το καταλαβαίνεις;

ΤΖΙΜΗΣ
Άρη, χαλάρωσε. Δεν είσαι ο μόνος.

Ο Άρης χαμογελά και πάλι ανακουφισμένος που βλέπει το κανονικό πρόσωπο του Τζίμη.

ΑΡΗΣ
Έφυγα. Χαιρετίσματα στην Ελένη δώσε.

Φεύγει από το μαγαζί.

4-ΕΣΩΤ/ΣΠΙΤΙ ΤΟΥ ΑΡΗ/ΒΡΑΔΥ
Ο Άρης μπαίνει στο σπίτι του απότομα και κλειδώνει την πόρτα.

5- ΕΣΩΤ/ΥΠΝΟΔΩΜΑΤΙΟ ΤΟΥ ΑΡΗ/ΒΡΑΔΥ
Μπαίνει στο υπνοδωμάτιο του. Στο κρεβάτι κοιμάται ένας άντρας με γυρισμένη την πλάτη.  Ο Άρης βγάζει τα ρούχα του και μπαίνει κάτω από τα σκεπάσματα. Ό άλλος άνδρας γυρίζει και τον αγκαλιάζει. Τον κοιτάζει με αγάπη και τρυφερότητα και του δίνει ένα φιλί. Ο άντρας είναι ο ίδιος ο Άρης.
ΑΡΗΣ
Μόνο μαζί σου νιώθω καλά. Σ’αγαπώ.

Κοιμούνται ήρεμα.

ΤΕΛΟΣ